
I. 
Charakteristika 
1.   Príslušníci zasahujúcich zložiek môžu byť kontaminovaní

      a)   pri likvidácií havárií s únikom nebezpečných chemických látok,

b) pri likvidácií požiarov,
c) pri zásahoch, ktoré súvisia s teroristickými akciami.
2.   Ku kontaminácii príslušníkov zasahujúcich zložiek môže dôjsť 

      a)  pri neopatrnej manipulácii s kontaminantom (látkou chemického, biologického         alebo rádioaktívneho pôvodu),
b) pri neopatrnej manipulácii s kontaminovaným materiálom,
c) pri pohybe v kontaminovanom priestore,
d) pri odstraňovaní a likvidácii kontaminantu.

A. Kontaminácia príslušníkov zasahujúcich zložiek pri likvidácii havárií s únikom nebezpečných chemických látok

1. K chemickým látkam v kvapalnom skupenstve, ktoré pôsobia toxicky alebo dráždivo a dlhší čas zostávajú na povrchu v nezmenenej forme, patria

     a)  organofosfáty,
b) aldehydy (acetaldehyd, formaldehyd, benzaldehyd),
c) chlórované uhľovodíky (trichlóretylén, perchlóretylén, tetrachlóretán, hexachlórbutadién, chlórované fenoly, polychlórované bifenyly),
d) nitrily (akrylonitril, butyronitril),
e) amíny (2-etylhexylamín, hexametyléndiamín, všetky aromatické amíny),
f) izokyanáty (fenylizokyanát, toluléndiizokyanát),
g) uhľovodíky (produkty spracovania ropy),
h) anorganické a organické žieraviny (silné kyseliny a zásady).

2. K chemickým plynným látkam, ktoré sú toxické a ohrozujú inhalačne, patria amoniak, chlór, kyanovodík, fosgén, sírovodík, arzenovodík, chlórkyán                   a brómkyán.

B. Kontaminácia príslušníkov zasahujúcich zložiek pri likvidácii požiaru

Pri požiari môže vzniknúť množstvo splodín horenia, ktorých toxicita  závisí od druhu materiálu, ktorý horí.

C.  Kontaminácia príslušníkov zasahujúcich zložiek pri zásahoch, ktoré súvisia s teroristickými akciami

Pri teroristických akciách môžu byť použité toxické chemické látky (napríklad sarin, soman, tabun alebo yperit) a zneužité rádioaktívne látky (napríklad rádioaktívny odpad  z jadrových elektrární alebo rádioaktívne žiariče), biologicky aktívne agens (pôvodcovia ochorení, napríklad antrax, mor alebo cholera).

II. 
Popis a členenie dekontaminácie

1. Dekontaminácia je činnosť, pri ktorej sa kontaminant t. j. chemická látka, rádioaktívna látka alebo biologická látka odstraňuje z príslušného povrchu alebo       z prostredia. V skutočnosti ide o znižovanie jeho škodlivých účinkov na stanovenú bezpečnostnú úroveň.

2.   Podľa druhu kontaminantu sa dekontaminácia člení na

      a)  odmorovanie (detoxikácia) - chemické kontaminanty,

b) dezaktivácia - rádioaktívne kontaminanty,
c) dezinfekcia - biologické kontaminanty.
III. 
Všeobecné zásady dekontaminácie  

1. Osoby, ktoré budú vykonávať dekontamináciu príslušníkov vracajúcich sa z priestoru zásahu, musia použiť stupeň ochrany podľa poriadku protiplynovej služby; ak je kontaminujúca látka neznáma alebo ešte nie je identifikovaná, musia použiť najvyšší stupeň ochrany.

2.   Všeobecné zásady dekontaminácie:

      a)  zistiť druh kontaminantu a rozsah kontaminácie,
b) určiť postup a prostriedok dekontaminácie v závislosti od druhu kontaminantu,
c) brať do úvahy celkový čas použitia dýchacej techniky vzhľadom na zásobu vzduchu v dýchacom prístroji u kontaminovaného príslušníka,
d) začať okamžite dekontamináciu  kvapalných kontaminantov, pričom použiť aj menej účinné postupy (oplachovanie, zrieďovanie) a nečakať na dodanie špeciálnych prostriedkov,
e) určiť úlohy jednotlivým príslušníkom dekontaminačného pracoviska,
f) postupovať pri dekontaminácii z hora dole a z vnútra von tak, aby kontaminant     a produkty dekonatminácie nestekali na čistý povrch,
g) posúdiť nebezpečnosť produktov dekontaminácie a v prípade potreby zabezpečiť ich zachytávanie na bezpečnú likvidáciu,
h) vykonať bezprostredne po ukončení dekontaminácie kontrolu jej účinnosti. 

IV. 
Prostriedky dekontaminácie

      
Prostriedky dekontaminácie (druh dekontaminačného činidla) sa volia                   v závislosti od druhu kontaminantu:

Tabuľka č. 1 Odporúčané prostriedky na dekontamináciu chemických látok, toxických chemických látok a rádioaktívných látok

	Kontaminant
	Dekontaminačné činidlo (zmes)

	Anorganické látky 1)

	Kyseliny
	5 % až 10 % roztok uhličitanu sodného (sóda) 
alebo uhličitanu draselného

	Zásady
	zriedený roztok kyseliny octovej (kuchynský ocot) 
alebo 5 % roztok kyseliny citrónovej

	Amoniak
	zriedený roztok kyseliny octovej (kuchynský ocot)

	Chlór
	5 % až 10 % roztok uhličitanu sodného (sóda) 
alebo uhličitanu draselného

	Kyanidy
	5% až 10 % roztok uhličitanu sodného (sóda)

	Kontaminant
	Dekontaminačné činidlo (zmes)

	Organické látky oxidačné činidla

	Sírouhlík
	5 % vodný roztok chlórnanu vápenatého

	Organofosfáty
	5 % vodný roztok chlórnanu sodného (SAVO)

5 % vodný roztok chlórnanu vápenatého

	Aldehydy
	5 % vodný roztok chlórnanu vápenatého

	Izokyanáty
	0,5 % roztok kyseliny chlorovodíkovej

	Kontaminant
	Dekontaminačné činidlo (zmes)

	Toxické chemické látky 2)

	Všetky typy TCHL
	2 % vodná suspenzia chlórnanu vápenatého 
s 0,5 % detergentu a 1 % nafty

	Kontaminant
	Dekontaminačné činidlo (zmes)

	Rádioaktívne látky 3)

	Vonkajší neuzavretý žiarič
	0,5 % roztok povrchovo aktívnych látok (detergent, zmáčadlo)


1)  Účinnosť odmorenia sa kontroluje detekčným prístrojom alebo detekčným papierikom.

2)  Účinnosť dezaktivácie sa kontroluje dozimetrickým prístrojom.

Tabuľka č. 2 Prostriedky dekontaminácie biologických agens

	Kontaminant
	Dekontaminačné činidlo (zmes)

	Biologický agens
	Názov prípravku
	Odporúčaná koncentrácia
	Expozičný čas

(v min.)

	A,B,(C)
	Divosan forte
	0,1 až 0,5 %
	10 min.

	A,B,C
	Oxonia aktiv 150
	0,1 až 0,3 %
	10 min.

	A,B,C
	Persteril
	0,1 až 0,5 %
	10 min. do zaschnutia

	A,B,C
	Pedox PAA 50
	0,1 až 0,5 %
	10 min. do zaschnutia

	A,B,C
	Pedox PAA 30
	0,1 až 0,5 %
	10 min. do zaschnutia

	A,B,(C)
	Savo
	5,0 až 25,0 %
	10 min.


Poznámky:
	A    -
	usmrtenie vegetatívnych foriem baktérií, kvasiniek a niektorých druhov mikroskopických vláknitých húb.

	B    -
	inaktivácia vírusu.

	C    -
	usmrtenie spór baktérie.

	(C)  -
	čiastočný sporocídny účinok.


V. 
Popis činnosti dekontaminácie mokrou cestou

Dekontaminácia  sa vykonáva na dekontaminačnom pracovisku

a) 
na miestach, kde je vybudovaná kanalizácia na zber kontaminovanej vody  ústiacej  do čistiarne odpadových vôd alebo

b)  v plytkých záchytných nádobách (pevné, nafukovacie), v ktorých sú umiestnené rohože, aby osoby nestáli v kontaminovanej vode.

A. Dekontaminácia príslušníka v protichemickom obleku

1.  Príslušníka v protichemickom obleku, ktorého povrch (v prípade potreby) bol najprv mechanický očistený, treba najprv opláchnuť vodou (z hmlovej prúdnice alebo z dekontaminačnej sprchy), následne naniesť na povrch odevu dekontaminačný roztok (kefou z nádoby, rozstrekovačom) a kefou ho dôkladne rozotrieť po celom povrchu. Pri nanášaní a roztieraní roztoku stojí príslušník s rozkročenými nohami a rozpaženými rukami. Osobitnú pozornosť treba venovať rukám, chodidlám, záhybom a zakrytým častiam odevu (golier, podpazušie, rozkrok, ohyb pod vakom pre dýchací prístroj). Po nanesení a rozotrení dekontaminačného roztoku treba celý povrch odevu dôkladne opláchnuť vodou (z hmlovej prúdnice alebo z dekontaminačnej sprchy). Oplachovanie vodou, nanášanie a roztieranie dekontaminačného roztoku vykonáva obsluha dekontaminačného pracoviska. Obsluha dekontaminačného pracoviska okrem iného priebežne odčerpáva zo záchytných nádob kvapalný odpad po dekontaminácii do vopred pripravených zberných nádob.
2. Po dekontaminácii sa príslušník presunie na miesto odstrojenia dekontaminovaných ochranných prostriedkov protiplynovej služby, ktoré je určené veliteľom zásahu. Na mieste odstrojenia si za pomoci obsluhy dekontaminačného pracoviska vyzlečie protichemický oblek alebo upraví do pohotovostnej polohy a riadi sa pokynmi veliteľa zásahu. Príslušník oblečený do pracovného odevu odíde do tylového priestoru na miesto odpočinku, kde čaká na ďalšie pokyny. Vyzlečený protichemický oblek obsluha dekontaminačného pracoviska odloží do vaku, alebo plastového vreca, ktoré sa uzavrie a označí. 

B. Dekontaminácia príslušníka v protichemickom obleku - zraneného alebo v bezvedomí

1.  Dekontaminácia zasahujúceho príslušníka zraneného alebo v bezvedomí (ďalej len „postihnutého príslušníka“) má svoje špecifiká. Skladá sa z týchto dvoch základných krokov: 

      a)   prerušenie styku kontaminantu s postihnutým.

      b)  poskytnutie prvej pomoci.
2.  Po doručení informácie, že treba dekontaminovať postihnutého príslušníka, ktorý bol kontaminovaný bojovými toxickými látkami a látkami rádioaktívneho a nebezpečného biologického pôvodu (biologický agens), sústredí sa činnosť zasahujúcich príslušníkov na urýchlenú dekontamináciu a prenos postihnutého príslušníka do čistého priestoru a na poskytnutie prvej pomoci. 
3.   Postup prác je tento:

      a) dvaja príslušníci dekontaminačného pracoviska; v prípade, ak boli kontaminovaní, vykonajú urýchlene svojpomocne vlastnú dekontamináciu a postavia sa nabok,
b) príslušníci istiaceho tímu rýchlo prenesú postihnutého príslušníka na plastových nosidlách do miesta pracoviska dekonaminácie,

c)  dekontamináciu (nanesenie dekontaminačného roztoku a oplach vodou) postihnutého príslušníka vykonajú príslušníci istiaceho tímu, ktorí prepravili postihnutého do miesta pracoviska dekontaminácie, 
d) po kontrole účinnosti dekontaminácie (zvyškovej kontaminácii) prenos postihnutého príslušníka na nosidlách do čistého priestoru vykonajú dekontaminovaní príslušníci dekonantaminačného pracoviska a odovzdajú ho osobám, ktoré mu poskytnú prvú pomoc.
4. Ak postihnutý príslušník bol kontaminovaný priemyslovými škodlivinami, dekontaminácia sa vykoná len u zraneného príslušníka. Príslušník, ktorý upadol do bezvedomia, sa urýchlenie prenesie do čistého prostredia – na náveternú stranu hranice nebezpečnej zóny a obnovujú sa mu životné funkcie i za cenu nevykonania dekontaminácie. Dekontaminácia sa vykoná len v prípade potreby a spresnenia zamestnanca rýchlej zdravotnej pomoci.

5.   Základné vybavenie na dekontamináciu protichemického odevu:

      a)  zdroj vody, dekontaminačné činidlo,
b) prúdnica, kefa, rozstrekovač, dekontaminačná sprcha,
c) nádoba na dekontaminačný roztok,
d) rohož,
e) záchytné nádoby a zberné nádoby,
f) vak, plastové vrece a podložka.

6. Veliteľ zásahu plánuje čas nasadenia príslušníka s autonómnym dýchacím prístrojom v nebezpečnej zóne tak, aby mu zásoba vzduchu vystačila aj počas dekontaminácie protichemického obleku.

C.  Hygienická očista 

Hygienická očista sa vykonáva po každom použití prostriedkov protiplynovej služby na ochranu povrchu tela. Na jej vykonanie možno využiť šatne a sprchy           v stacionárnych objektoch alebo v prenosných stanoch. 
VI. 
Bezpečnostné opatrenia na dekontaminačnom pracovisku

1.   Dekontaminačné pracovisko sa rozdeľuje na čistú časť a nečistú časť. Čistá časť sa zriaďuje na náveternej strane. Pri práci je nevyhnutné zabrániť akejkoľvek kontaminácii čistej časti; predovšetkým treba zamedziť odtekaniu alebo rozstrekovaniu kontaminovaných odpadov z nečistej časti na čistú časť. Pred začatím činnosti musí byť obsluha dekontaminačného pracoviska vybavená osobnými ochrannými pracovnými prostriedkami.
2.   Pri práci v nečistej časti treba rešpektovať tieto pravidlá:

      a)  činnosť vykonávať v ochranných prostriedkoch,

b) chrániť osoby, ktoré sa tu zdržujú,

c) pri príprave dekontaminačných zmesí používať ochranné prostriedky (na ochranu povrchu tela, dýchacích ciest, rúk a očí podľa pokynu výrobcu),

d) s dekontaminačnými zmesami zaobchádzať opatrne, používané pracovné prostriedky neodkladať na kontaminované predmety alebo terén,

e) organizovať chemickú kontrolu a dozimetrickú kontrolu dekontaminácie,

f) periodicky kontrolovať kontamináciu celého pracoviska, používaného príslušenstva a v prípade nutnosti ho dekontaminovať,

g) neustále sledovať činnosť a správanie sa osôb v nečistej časti.

3.  Na zabránenie znečistenia životného prostredia dekontaminančného pracoviska treba venovať pozornosť nebezpečným kvapalným odpadom. Nebezpečný kvapalný odpad treba zhromažďovať v nepriepustných nádobách. Po ukončení dekontaminácie treba nepriepustné nádoby uzavrieť a odovzdať oprávnenej organizácii na likvidáciu.

VII. 
Druh a množstvo dekontaminačných činidiel 

na dekontamináciu prostriedkov protiplynovej služby

1. 
Druh a množstvo dekontaminačných činidiel na dekontamináciu prostriedkov protiplynovej služby na hasičskej stanici určuje riaditeľ krajského riaditeľstva Hasičského a záchranného zboru, veliteľ záchrannej brigády Hasičského a záchranného zboru a veliteľ Hasičského a záchranného útvaru hlavného mesta Slovenskej republiky Bratislavy na základe analýzy výskytu a možného rizika úniku nebezpečných látok v územnej pôsobnosti hasičskej stanice.

2.  
Minimálne odporúčané množstva dekontaminačných činidiel pre hasičskú stanicu: 

       a)  2 (l, kg) detergent,
b) 1(kg) uhličitan sodný (sóda) alebo uhličitan draselný,
c) 2 (l, kg) 8 % kyselina octová,
d) 1 (kg) kyselina citrónová,
e) 1 (l) kyselina chlorovodíková,
f) 2 (l) chlórnan sodný (SAVO),
g) 10 (kg) hydroxid vápenatý (hasené vápno),
h) 2 (l) kyselina peroxooctová.

